
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РС-729-20-103

Днес, 07.10.2020 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:
Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-004/22.01.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-729/16.01.2020г. 
Производството е образувано против Красимир Станчев – началник на Националната служба за охрана.
	По същество, твърденията в сигнала са, че Красимир Станчев, в качеството си на началник на Националната служба за охрана е преназначил на по-висока длъжност – „началник сектор“ в звено „Психологическо осигуряване“, без конкурс П. Е., за която се твърди, че живеят на семейни начала, както и че е преназначил други близки до него служители на по-високи длъжности. Съдържат се данни, че докато е ръководил международната дейност в Националната служба за охрана, е обявил и провел с нарушения обществена поръчка за самолетни билети за нуждите на служителите на стойност 200 000 лева.	

Комисията служебно е събрала следните доказателства: С писмо вх. № 1979/04.02.2020 г. на КПКОНПИ са предоставени документи за служебно качество на Красимир Станчев; заверени копия на заповед № 780/20.04.2017г. на началника на НСО за утвърждаване на Правила за организацията и реда за възлагане на обществени поръчки в НСО и самите правила; заверени копия на заповеди за участие на Красимир Станчев в подготовката и провеждането на две процедури през 2017 г. и 2019 г., съгласно правилата; копие на заповед № 591/29.03.2017 г. на началника на НСО относно назначаване на експертен екип за изготвяне на проект на документация за процедура за възлагане на обществена поръчка; копие на заповед № 981/17.05.2017 г. на началника на НСО относно назначаване на комисия за извършване на разглеждане и оценка на оферти в процедура за възлагане на обществена поръчка с предмет „Осигуряване на самолетни билети за превоз по въздух на пътници и багаж при служебни пътувания на служителите на НСО“, обявена с решение № 956/21.04.2017 г.; копие на заповед № 603/01.04.2019 г. на началника на НСО относно назначаване на експертен екип за изготвяне на проект на документация за процедура за възлагане на обществена поръчка; копие на заповед № 678/15.04.2019 г. на началника на НСО  относно изменение на заповед № 603/01.04.2019 г. на началника на НСО във връзка с назначаване на експертен екип за изготвяне на проект на документация за процедура за възлагане на обществена поръчка; копие на заповед № 868/16.05.2019 г. на началника на НСО относно назначаване на комисия за извършване на разглеждане и оценка на оферти в процедура за възлагане на обществена поръчка с предмет „Осигуряване на самолетни билети за превоз по въздух на пътници и багаж при служебни пътувания на служителите на НСО“, обявена с решение № 968/24.04.2019 г.; заверено копие на длъжностна характеристика за длъжността „Началник на сектор“ в звено „Международно сътрудничество, протокол и връзки с обществеността“ с рег. № В – 298/16.01.2017 г.; заверени копия на рапорти/заповеди за ползване на платен годишен отпуск и заверени копия на заповеди за командироване на Красимир Станчев за периода 01.01.2015 г. до 30.01.2020 г.; С писмо вх. № 2286/07.02.2020 г. на КПКОНПИ са предоставени: заверено копие на служебно дело на М.Ч.; заверено копие на заповед на началника на НСО с № 1621/25.09.2018 г.; заверено копие на служебно дело на П. Е.; заверени копия на рапорти/заповеди за ползване на платен годишен отпуск и заверени копия на заповеди за командироване на П. Е. за периода 01.01.2015 г. до 30.01.2020 г.; С писмо вх. № 2619/12.02.2020 г. на КПКОНПИ е предоставен заверен препис на цялото служебно дело на Ц.М.; С писмо вх. № 2898/17.02.2020 г. на КПКОНПИ са предоставени заверени копия на заповедите за изменения на длъжностното разписание на НСО, както и заверени копия на документите въз основа на които са направени измененията в длъжностното разписание за периода 2016 г. – 2020 г. С писмо вх. № 6597/23.04.2020 г. на КПКОНПИ са предоставени заверени копия от всички документи, въз основа на които е издадена заповед № 1687/16.10.2019г. на началника на Национална служба за охрана. 

По реда на чл. 72, ал. 5 от ЗПКОНПИ, Красимир Станчев е изслушан от КПКОНПИ на 13.05.2020 г. По време на изслушването, обективирано в Протокол № 944/13.05.2020 г. Станчев твърди, че не е установявал и няма лични отношения с госпожа Е. и не е в конфликт на интереси в службата с никой от служителите и в частност с подполковник Е., с майор Ч., и с полковник М.
Пълномощникът на Станчев – адвокат Д., излага становище, че от събраните по административната преписка доказателства е видно, че изнесените твърдения за конфликт  на интереси са неоснователни и необосновани и не са налице кумулативните предпоставки , които да водят до такъв конфликт.
С възражение вх. № 7564/14.05.2020г., Красимир Станчев, чрез адвокат Д. представя допълнително събрани доказателства, а именно: копие на Заповед № 88 от 19.01.2017г., Заповед № 1366 от 21.07.2017г., Заповед № 510 от 25.04.2016г., Заповед № 833 от 23.06.2016г.1 Заповед № 290 от 02.03.2016г., Заповед № 89 от 19.01.2017г., Заповед № ЧР-1615 от 26.11.2014г, Заповед № ЧР-114 от 30.01.2015г., Заповед № 162 от 26.01.2017г., Заповед № 168 от 27.01.2017г., Заповед № 1688 от 16.10.2019г., Заповед № 1616 от 25.09.2018г., кадрова справка за майор М.Ч., кадрова справка за полковник Ц.М., справка за приключени обществени поръчки в НСО от 2019г. със срок на действие 2022г., копие на талон за лек автомобил, опис на отпуски и командировки за периода от 2015г. до 2020 г. на подп. П. Е. и бригаден генерал Красимир Станчев. 

Направени са съответните справки в НБД „Население“, Търговски регистър и Интернет страницата на НСО.

След като обсъди събраните в хода на административното производство доказателства, Kомисията установи следното от фактическа страна:
	 
На основание чл. 98, т. 7 от Конституцията на Република България във връзка с  чл. 8, ал. 5 и чл. 7, т. 3 от Закона за Националната служба за охрана, с Указ № 219 от 20.09.2019г. Президентът на Република България назначава полковник Красимир А. Станчев на длъжността началник на Националната служба за охрана и го удостоява с висше офицерско звание „бригаден генерал“, считано от 30.09.2019 г.

От направена справка в НБД „Население“ се установи, че Красимир Станчев е разведен от 09.12.2019 г. Считано от 23.06.2008 г. до 12.03.2020 г. постоянният му и настоящ адрес е бил един и същ с този на бившата му съпруга – В. С., с която имат две общи деца, а именно: гр.С., ж.к.“ *******“ № *, вх. *, ет. *, ап. *. От 12.03.2020 г. Красимир Станчев е с постоянен и настоящ адрес в гр.С., ж.к.“ *******“ № *, вх. *, ет. *, ап. *.
От направена справка в НБД „Население“ се установи, че от 10.03.2000 г. П. Е. е с постоянен и настоящ адрес в гр.С., ж.к.“ *******“, № *, вх. *, ет. *, ап. *.

	Видно от служeбното досие на П. Е., на 29.08.2012 г. със Заповед № 1951/29.08.2012 г. на началника на НСО, същата е приета на действителна военна служба, назначена е на длъжност „старши инспектор“ /психолог/ в група „Управление на човешките ресурси“ в сектор „Управление на човешките ресурси и документооборота“ – НСО и е обявено военно звание „майор“, считано от 29.08.2012 г.
	Със Заповед № 2653 от 01.11.2012 г. на началника на НСО, П. Е. е назначена за старши инспектор /психолог/ в група „Специална и обща физическа подготовка“ на сектор „Учебен“, считано от 01.11.2012 г.
	Със заповед № ЧР-1615/26.11.2014 г. на началника на НСО е преназначена на длъжност „ръководител звено“ /старши инспектор/ на звено „Психологическа осигуряване“ на пряко подчинение на началника на НСО, считано от 13.11.2014 г.
	Със заповед № ЧР-114/30.01.2015 г. на началника на НСО е преназначена на длъжност „главен инспектор“ с функции по ръководство на звено „Психологическа осигуряване“, считано от 01.02.2015 г.
	Със заповед № 2711/23.11.2015 г. на началника на НСО договорът за военна служба № ВС-249/02.02.2015г. на П. Е. е прекратен и съществуващото й правоотношение е преобразувано по Закона за отбраната и въоръжените сили на Република България като е назначена на длъжност „главен инспектор“ в звено „Психологическо осигуряване“, считано от 01.11.2015 г.
	Със заповед № 1833/19.07.2016 г. на началника на НСО е преназначена на длъжност „главен експерт III степен“ в звено „Психологическа осигуряване“ в отдел 08, считано от 01.07.2016 г.
	Със заповед № 162/26.01.2017 г. на началника на НСО е преназначена на длъжност „главен експерт I степен“ в звено „Психологическа осигуряване“ в отдел 08, считано от 01.02.2017г.
	Със заповед № 168/27.01.2017 г. на началника на НСО са и възложени функции по непосредствено ръководство на звено „Психологическа осигуряване“ в отдел 08, считано от 27.01.2017 г.
	Със заповед № 1688/16.10.2019 г. на началника на НСО – Красимир Станчев е преназначена на длъжност „Началник на сектор“ в звено „Психологическа осигуряване“ в отдел 08, считано от 01.10.2019г.

Видно от протокол за даване на сведения от неучастващи в производството лица от 04.05.2020 г., на основание чл. 44 от АПК, действащи служители на НСО са споделяли, че Станчев и Е. живеят на семейни начала. Не се сочи конкретен адрес на жилище, което двамата да ползват съвместно, или други факти относно твърдяното съвместно съжителство. 

	Съгласно приложено по преписката сведение, от друго лице, разполагащо с информация, относима към настоящото производство, жената, с която Станчев идвал и си отивал от работа била П. Е. Твърди се, че всеизвестен факт в службата е, че двамата живеят в общо жилище. Освен това твърдение, като позоваване на факт, „всеизвестен в НСО“, не се сочи друга конкретика. Няма друга информация относно адрес на общо съжителство,  период или каквито и други обстоятелства, свързани с това.
	
	Видно от служебното й досие, М.Ч. е приета на военна служба със Заповед № 361/17.03.2011 г. на началника на НСО, назначена е на длъжност „разузнавач“ в сектор „Управление на човешките ресурси и документооборота“ - НСО и е обявено военно звание „лейтенант VI степен“, считано от 17.03.2011 г.
	Със заповед № 637/01.03.2013 г. на ВрИД началника на НСО е преназначена на длъжност „инспектор“ в сектор „Управление на човешките ресурси“, считано от 01.03.2013 г.
	Със заповед № ЧР-66/27.01.2015 г. на началника на НСО е преназначена на длъжност „старши инспектор“ в сектор „Управление на човешките ресурси“, считано от 01.02.2015 г.
	Със заповед № 2722/23.11.2015 г. на началника на НСО е преобразувано съществуващото правоотношение по Закона за отбраната и въоръжените сили на Република България и е назначена на длъжност „старши инспектор“ в звено „Управление на човешките ресурси“, считано от 01.11.2015 г.
	Със заповед № 1830/19.07.2016 г. на началника на НСО е преназначена на длъжност „старши експерт“ в сектор „Администриране на човешките ресурси“ на отдел 08, считано от 01.07.2016 г.
	Със заповед № 1619/25.09.2018 г. на началника на НСО е преназначена на длъжност „главен експерт III степен“ в „Кабинет на началника на НСО“ в звено „Координация, административно обслужване и информационно осигуряване на управленската дейност“, считано от 25.09.2018 г.
	Със заповед № 1925/01.11.2019 г. на началника на НСО – Красимир Станчев, М.Ч. е освободена от длъжността „главен експерт III степен“ в „Кабинет на началника на НСО“ в звено „Координация, административно обслужване и информационно осигуряване на управленската дейност“ и е назначена на длъжност „Началник на сектор“ в звено „Координация, административно обслужване и информационно осигуряване на управленската дейност“ на Самостоятелни звена на пряко подчинение на началника на НСО, считано от 01.11.2019г.

	Видно от акт за встъпване в длъжност от 01.10.1996 г. Ц. П. М. е назначен за разузнавач при 02 отдел на НСО.
	Със заповеди, както следва:
№ 110/31.03.1997 г. е преназначен на длъжност „инспектор“ в отдел 01 „Охранителен“, считано от 01.04.1997 г.
№ 250/16.07.1999 г. е преназначен на длъжност „старши инспектор“ в отдел 01 „Охранителен“, считано от 01.08.1999 г.
№ 154/14.08.2001 г. е преназначен на длъжност „началник група II степен“ в сектор 02 на отдел 01 „Охранителен“, считано от 01.08.2001 г.
№ 2865/23.01.2012 г. е преназначен на длъжност „главен инспектор“ в сектор 02 в отдел 01 „Охранителен“, считано от 01.12.2012 г.
	Със заповед № 1826/10.11.2015 г. на началника на НСО е преобразувано съществуващото правоотношение по Закона за отбраната и въоръжените сили на Република България и е назначен на длъжност „главен инспектор“ в 01 сектор „лична охрана“ при 02 отдел „Министерски съвет“, считано от 10.11.2015 г.
	Със заповед № 1827/11.11.2015 г. на началника на НСО е преобразувано съществуващото правоотношение по Закона за отбраната и въоръжените сили на Република България и е назначен на длъжност „началник сектор“ на сектор 04 „Въоръжение и пожарна безопасност“ при  отдел 06 „Техническа охрана и логистика“, считано от 11.11.2015 г.
	Със заповед № 1742/18.07.2016 г. на началника на НСО е преназначен на длъжност „началник на сектор“ на 02 сектор  „Въоръжение и пожарна безопасност“ на отдел 07, считано от 01.07.2016 г.
	Със заповед № 26/06.01.2020 г. на началника на НСО – Красимир Станчев, М. е преназначен на длъжност „началник на отдел“ в отдел 06, считано от 06.01.2020 г.

	На 24.04.2019 г. в портала на Агенция по обществени поръчки е публикувано решение за откриване на процедура с рег. № 968/24.04.2019 г. на НСО. Процедурата е с предмет „Осигуряване на самолетни билети за превоз по въздух на пътници и багаж при служебни пътувания на служителите на Национална служба за охрана“ и е на стойност 200 000 лв. без ДДС. Като възложител е посочен генерал – майор Д. Д. Д. – началник на Национална служба за охрана. Като лица за контакт са посочени полковник Красимир Станчев и Д. Д.
	На 16.05.2019 г. със Заповед № 868 на началника на НСО, на основание чл. 103, ал. 1 от Закона за обществени поръчки, чл. 51, ал.1 от Правилника за прилагане на Закона за обществените поръчки, във връзка с чл. 9, т. 1, чл. 10, ал. 4, предложение второ от Закона за Национална служба за охрана, във връзка с процедура за възлагане на обществена поръчка с „Осигуряване на самолетни билети за превоз по въздух на пътници и багаж при служебни пътувания на служителите на Национална служба за охрана“, е назначена комисия за извършване на разглеждане и оценка на оферти в цитираната поръчка, обявена с решение № 968/24.04.2019 г. на началника на НСО.
	Съгласно заповедта за председател на комисията е назначен полковник Красимир Станчев – началник на звено „Международно сътрудничество, протокол и връзки с обществеността“ /МСПВО/.
	Видно от протоколи с рег. № В-3371/16.05.19 г., № В-3525/23.05.19 г., № В-33965/13.06.19 г., № В-3737/04.06.19 г., № В-4165/24.06.19 г., комисията е провела заседания, на които е разгледала и оценила получените оферти за участие в поръчката.
	Поради пълна еднаквост на ценовите предложения на участниците в процедурата, комисията взима решение да се проведе публично жребий за определяне на изпълнител на поръчката измежду класираните на първо място оферти.
	След проведен на 27.06.2019 г. публично жребий на основание чл. 58, ал. 3 от ППЗОП, генерал – майор Д. Д. – началник на НСО обявява за спечелил участник „*******“ ДЗЗД.
	С доклад рег. № В-4347 от 01.07.2019 г., комисията по заповед № 868/16.05.2019 г. предлага на възложителя да сключи договор с класирания на първо място и определен съгласно проведен публично жребий по чл. 58, ал. 3 от ППЗОП за изпълнител на обществената поръчка, участник „*******“ ДЗЗД.
	На 26.08.2019 г., на основание чл. 112, във връзка с чл. 109 от Закона за обществените поръчки, след проведена процедура за възлагане на обществена поръчка, открита с решение № 968 от 24.04.2019 г. на началника на НСО, се сключва договор между „Национална служба за охрана“, представлявана от генерал-майор Д. Д.– началник на НСО, като възложител и консорциум „*******“ ДЗЗД, представлявано от С. Ф. и К. З. – управители, като изпълнител.
	За възложител договорът е подписан „За началник на НСО“ от полковник Росен Тодоров, съгласно заповед №4829/ 21.08.19 г.
	По отношение на процедурата с предмет „Осигуряване на самолетни билети за превоз по въздух на пътници и багаж при служебни пътувания на служителите на Национална служба за охрана“, упражнените правомощия от Красимир Станчев са в качеството му на началник на звено „Международно сътрудничество, протокол и връзки с обществеността“ /МСПВО/ при НСО /преди назначаването му за началник на службата/, която длъжност не попада в обхвата на разпоредбата на чл.6, ал.1 от ЗПКОНПИ. 

	Въз основа на така изяснената фактическа обстановка, Kомисията установи следното от правна страна:

	За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
  Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
  Като началник на Национална служба за охрана бригаден генерал Красимир Станчев е лице, заемащо висша публична длъжност по смисъла на чл. 6, ал. 1, т. 24 от ЗПКОНПИ. 
С оглед горното КПКОНПИ е компетентна да разгледа подадения сигнал.
Съгласно Закона за Националната служба за охрана Националната служба за охрана е специализирана военизирана държавна служба към Президента на Република България. Същата е юридическо лице със седалище София, а нейният началник е първостепенен разпоредител с бюджет. НСО се ръководи от началник, който отговаря за цялостната дейност на службата. Началникът на НСО осъществява непосредственото ръководство и контрол на дейността на службата, представлява НСО, утвърждава класификатора на длъжностите по чл. 38, ал. 1 и длъжностното разписание на службата, съставя и предлага проекта на бюджет и разпределя бюджета на НСО, ръководи финансовото и материално-техническото осигуряване и осъществява контрол върху дейността на материалноотговорните лица, управлява човешките ресурси, професионалната подготовка но служителите и е орган по назначаване на държавните служители.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
Съгласно легалното определение в §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Видно от направена справка в НБД „Население“ не са налице роднински връзки между Красимир А. Станчев и М. Х. Ч., както и между Красимир А. Станчев и Ц. П. М., а липсата на родство между посочените лица обуславя липса на свързаност помежду им по смисъла на §1, т 15, б. „а“ от ДР на ЗПКОНПИ.
По отношение на М.Ч., Красимир Станчев, в качеството си на началник на НСО е упражнил правомощия по служба като е издал заповед № 1925/01.11.2019 г., съгласно която същата се преназначава на длъжност „Началник на сектор“ в звено „Координация, административно обслужване и информационно осигуряване на управленската дейност“, считано от 01.11.2019г.
	По отношение на Ц.М., Красимир Станчев, в качеството си на началник на НСО е упражнил правомощия по служба като е издал заповед № 26/06.01.2020 г., съгласно която същия се преназначава на длъжност „началник на отдел“ в отдел 06, считано от 06.01.2020 г.
	Издавайки горецитираните заповеди, бригаден генерал Красимир Станчев е действал без да е налице за него частен интерес, който би могъл да повлияе върху безпристрастното и обективно изпълнение на правомощията  по служба.
Налице са два от елементите на състава на конфликт на интереси чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Както се посочи, липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Красимир Станчев, в качеството му на началник на НСО. 
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

В хода на производството не се събраха достатъчно доказателства, от които да се направи категоричен извод за фактическо съжителство между Красимир Станчев и П. Е.. Сведенията, снети от трети лица, са лишени от конкретика. Те възпроизвеждат /предават/ това, което действащи служители на НСО са споделяли или което се твърди като „общоизвестен факт“ в службата. Не се събраха обаче други доказателства освен тези предадени твърдения: най-малкото дори за конкретен адрес /жилище/, обитаван съвместно от Станчев и Е., в което двамата да живеят в общо домакинство повече от две години, каквото е изискването, регламентирано в §1 т. 18 от ДР на ЗПКОНПИ. Не се установи Красимир Станчев и П. Е. да имат общи деца. Видно от направена справка от НБД „Население“, в периода 23.06.2008 г. до 12.03.2020 г. постоянният и настоящ адрес на Станчев бил един и същ с този на бившата му съпруга – В. С., с която имат две общи деца и с която е разведен, считано от 09.12.2019г., а и след това продължава различието в тези адреси с Е..

Предвид изложеното, Комисията приема, че не е доказана свързаност между Красимир Станчев и П. Е. по смисъла на § 1, т. 15, б. „а“ от ДР на ЗПКОНПИ. 
В качеството си на началник на НСО бригаден генерал Красимир Станчев е упражнил правомощия по служба по отношение на П. Е. като е издал заповед № 1688/16.10.2019 г., с която последната е преназначена на длъжност „Началник на сектор“ в звено „Психологическа осигуряване“ в отдел 08, считано от 01.10.2019г.
Издавайки заповед № 1688/16.10.2019 г., бригаден генерал Красимир Станчев, в качеството си на началник на НСО изпълнява вменените му, съгласно Закона за НСО  функции и правомощия, но при липса на частен интерес негов или на свързано с него лице по смисъла на § 1, т. 15 от ДР на ЗПКОНПИ. Преценката на законосъобразността на тази заповед и на начина, по който началникът на НСО е упражнявал своите правомощия, не е от компетентността на КПКОНПИ в това производство – то касае само конфликт на интереси по смисъла на ЗПКОНПИ.

Горното налага извода, че са налице два от елементите на състава на конфликт на интереси чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Красимир Станчев, в качеството му началник на НСО.	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 
	
	Видно от събраните по преписката доказателства, решение от 24.04.2019 г. за откриване на процедурата с предмет „Осигуряване на самолетни билети за превоз по въздух на пътници и багаж при служебни пътувания на служителите на Национална служба за охрана“ и решение от 02.07.2019г. за определяне на изпълнител са подписани от началника на НСО – генерал-майор Д. Д., в качеството му на възложител. Договорът от 26.08.2019 г за възлагане на обществената поръчка е подписан „За началник на НСО“, в качеството му на възложител от полковник Р. Т., съгласно заповед №4829/ 21.08.19 г. По отношение на тази процедура следва да се отбележи, че всички упражнени правомощия по служба от Красимир Станчев са в качеството му на председател на комисията, назначена във връзка с провеждане на процедурата за възлагане на обществената поръчка и началник на звено „Международно сътрудничество, протокол и връзки с обществеността“ /МСПВО/ при НСО. В това качество тогава Красимир Станчев не е бил лице, заемащо висша публична длъжност по смисъла на чл. 6, ал. 1 от ЗПКОНПИ.

	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и 2 от ЗПКОНПИ 


РЕШИ:

НЕ УСТАНОВЯВА конфликт на интереси по отношение на Красимир А. Станчев, ЕГН **********, началник на Национална служба за охрана и лице, заемащо висша публична длъжност по смисъла на чл. 6, ал. 1, т. 24 от ЗПКОНПИ, във връзка с издаване на заповед № 1688/16.10.2019 г., заповед № 1925/01.11.2019 г. и заповед № 26/06.01.2020 г., поради липса на частен интерес - негов или на свързаното с него лице по смисъла § 1, т. 15, б.“а“ от ДР на ЗПКОНПИ.
 
Препис от решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.

Препис от решението да се изпрати на Красимир Станчев – началник на Национална служба за охрана, на основание чл. 75, т. 1 от ЗПКОНПИ.



КОМИСИЯ:

ПРЕДСЕДАТЕЛ:………………………….……………./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:……………………/АНТОН СЛАВЧЕВ/

ЧЛЕН:…………………...……………………....../АНТОАНЕТА ЦОНКОВА/

ЧЛЕН:…………………...……………………...............…/ПЛАМЕН ЙОЦОВ/

ЧЛЕН:……………………………………….…............./СИЛВИЯ КЪДРЕВА/

